Nils Mattsson Kiöping

Nils Mattsson Kiöping (født 23. juni 1621, død 22. november 1680 i Stockholm) var en svensk sjøfarer og forfatter av den første svenske reiseskildringen fra Asia. Nils Mattsson var på reise langs Afrikas kyst og i Asia i årene 1647–1656. Noen år etter han kom hjem, skrev han ned sine opplevelser og fikk skildringen trykket ved greve Per Brahe d.y.s trykkeri. Han skrev også en kort selvbiografi som dekket årene på reise. Utover dette er Nils Mattssons liv lite dokumentert.


== Biografi ==
Nils Mattsson vokste opp i Köping i Västmanland og døde omtrent 59 år gammel i Stockholm. Han var sønn av prosten Matthias Nicolai Thunæmontanus og Malin Carlsdotter, som skal ha vært uektefødt barn av adelsmannen Karl Gustavsson Stenbock. Det innebærer at Nils hadde indirekte slektsbånd til den svenske høyadelen og til greve Per Brahe d.y., riksdrost, generalguvernør over Finland og greve på Visingsö.I 1647 fikk Nils Mattsson dronning Kristinas anbefaling for reiser utenriks, og det ble begynnelsen på ni års reise til sjøs langs kysten av Afrika og Asia, fra 1647 til 1656, blant annet i tjeneste hos Det nederlandske ostindiske handelskompani. Da Nils Mattsson kom tilbake til Sverige tjenestegjorde han som løytnant den svenske flåten. Han fikk avskjed etter fire års tjeneste og skrev så ned erfaringene fra sine sjøreiser. Han stiftet familie og levde i relativt fattige kår i Stockholm, støttet økonomisk av sin slektning greve Per Brahe d.y. Nils Mattsson døde i 1680 av drukning.


=== På reise i Afrika og Asia ===
Nils Mattsson forlot Sverige for Nederland i 1647, og i oktober 1648 vervet han seg som båtsmann i Det nederlandske ostindiske kompani. Han reiste langs Afrikas kyst, rundt Kapp det gode håp og til Asia. Han besøkte det persiske rikets storbyer, var på Ceylon og Java, og reiste i Kaukasus, Midtøsten, Kina og India. I Persia tjente Nils som leiesoldat i hæren til Abbas II i dagens Afghanistan. Nils ønsket også å reise til Japan, men opplevde skipbrudd på vei dit. Han ble hardt skadet og la fra seg planene om å besøke Japan. I stedet vendte han hjem til Sverige.


== Reiseskildringen ==
Nils Mattsson skrev ned sine erfaringer og opplevelser fra reisen han gjorde i 1647–1656. Nils skrev antageligvis ned skildringen i 1660, etter at han ble avskjediget fra den svenske flåten. Teksten er den første asiatiske reiseskildringen på svensk språk. Skildringens fullstendig tittel er Een resa, som gennom Asia, Africa och många andra hedniska konungarijken sampt öijar med flijt är förrettat aff Nils Mattsson Kjöping. Skildringen inneholder nøkterne observasjoner og beskrivelser av de landene, menneskene og kulturene Nils Mattsson møter. Men den er også en eksotisk og fantasifull beskrivelse av for ham fremmede kulturer og steder. Han skriver for eksempel slanger med to hoder, folkeslag som spiser papegøyer rå og struts som vokser på trær. Likevel er det ingen grunn til å tvile på at Nils faktisk var på stedene han skriver om. Mange av de merkverdige beskrivelsene kan spores tilbake til en eldre litterær tradisjon. Reiseskildringen er ordnet geografisk etter land, fra vest til øst. Reisens faktiske rute fremgår av Nils Mattssons selvbiografiske nedtegnelser.Nils Mattssons reiseskildring ble trykket av Johan Kankel som den første boken som ble gitt ut fra greve Per Brahe d.y.s boktrykkeri på Visingsborg i Sverige, med tittelen Een kort Beskriffning Uppå Trenne Resor och Peregrinationer, samt Konungarijket Japan. Dette første opplaget inneholdt også tre andre reiseskildringer: en forkortet oversettelse av belgieren François Carons bok om Japan, Olof Eriksson Willmans reiseskildring fra Japan, samt en 10-siders skildring av en anonym russisk diplomats reise landeveien fra Moskva til Kina.
Siden 1667 har boken kommet i flere opplag, i 1674, 1743, 1759 og 1790. Ture Johannisson gav i 1961 ut omtrent 1/3 av reiseskildringen, med det formål å se på språklige forskjeller mellom utgavene fra 1674 og 1743. Høsten 2016 ble boken gitt ut i sin helhet for første gang siden 1790, med et forord av Kristiina Savin. Teksten fra 1667 finnes også tilgjengelig på nett gjennom Projekt Runeberg.


== Referanser ==


== Litteratur ==
Kankel, Johan (red.), Kiöping, Nils Mattsson, Een kort beskriffning vppå trenne resor och peregrinationer, sampt konungarijket Japan, http://runeberg.org/treresor/
Kiöping, Nils Mattsson (2016). Reesa som genom Asia, Africa och många andra hedniska konungarijken, sampt öijar medh flijt är förrättat. Ruins förvandringar. Stockholm: Bokförlaget Ruin.